CELEX: 32016R0555
Language: bg
Date: 2016-04-11 00:00:00
Title: Регламент (ЕС) 2016/555 на Съвета от 11 април 2016 година за изменение на Регламент (ЕС) № 224/2014 относно ограничителни мерки с оглед на положението в Централноафриканската република

12.4.2016   
            
            
               BG
            
            
               Официален вестник на Европейския съюз
            
            
               L 96/1
            
         РЕГЛАМЕНТ (ЕС) 2016/555 НА СЪВЕТА
   от 11 април 2016 година
   за изменение на Регламент (ЕС) № 224/2014 относно ограничителни мерки с оглед на положението в Централноафриканската република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 215 от него,
   като взе предвид Решение 2013/798/ОВППС на Съвета от 23 декември 2013 г. относно ограничителни мерки срещу Централноафриканската република (1),
   като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
   като има предвид, че:
   
               (1)
            
            
               С Регламент (ЕС) № 224/2014 на Съвета (2) се привеждат в действие някои мерки, предвидени в Решение 2013/798/ОВППС.
            
         
               (2)
            
            
               В Решение 2013/798/ОВППС се предвижда налагане на оръжейно ембарго срещу Централноафриканската република и замразяване на финансовите средства и икономическите ресурси на определени лица, участващи в действия или подкрепящи действия, които подкопават мира, стабилността или сигурността на Централноафриканската република.
            
         
               (3)
            
            
               На 27 януари 2016 г. Съветът за сигурност на ООН прие Резолюция 2262 (2016) за изменение на критериите за посочване във връзка със замразяването на активи. Съветът прие Решение (ОВППС) 2016/564 (3) за изменение на Решение 2013/798/ОВППС, за да се приведе в действие Резолюция 2262 (2016) на Съвета за сигурност на ООН.
            
         
               (4)
            
            
               Необходим е нормативен акт на равнището на Съюза.
            
         
               (5)
            
            
               Поради това Регламент (ЕС) № 224/2014 следва съответно да бъде изменен,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕС) № 224/2014 се изменя, както следва:
   
               1)
            
            
               В член 3 се добавя следната буква:
               
                           „в)
                        
                        
                           свързани с доставката на несмъртоносно оборудване и предоставянето на помощ, включително оперативно и неоперативно обучение на силите за сигурност на Централноафриканската република, предназначени единствено за подпомагане в процеса на реформа на сектора за сигурност (РСС) в Централноафриканската република или използване в този процес, при координиране с MINUSCA и при условие че Комитетът по санкциите е бил предварително уведомен.“
                        
                     
         
               2)
            
            
               В член 5 параграф 3 се заменя със следното:
               „3.   Приложение I включва физическите или юридическите лица, образуванията и органите, посочени от Комитета по санкциите като такива, които:
               
                           а)
                        
                        
                           участват в действия или подкрепят действия, които подкопават мира, стабилността или сигурността на Централноафриканската република, включително действия, които застрашават или възпрепятстват процеса на политически преход или процеса на стабилизиране и помирение, или които подхранват насилието;
                        
                     
                           б)
                        
                        
                           действат в нарушение на оръжейното ембарго, предвидено в точка 54 от Резолюция 2127 (2013) на Съвета за сигурност на ООН, или които пряко или непряко са участвали в продажбата, доставката или трансфера на въоръжени групи или престъпни мрежи в Централноафриканската република или самите те са получавали оръжия или каквито и да било свързани с тях материали или технически консултации, обучение или помощ, включително финансиране и финансова помощ, свързани с действията на насилие на въоръжени групи или престъпни мрежи в Централноафриканската република;
                        
                     
                           в)
                        
                        
                           участват в планирането, ръководенето или извършването на действия в Централноафриканската република, които са в нарушение на приложимото международно право в областта на правата на човека или на приложимото международно хуманитарно право, или представляват нарушения на правата на човека, включително действия, включващи сексуално насилие, действия срещу цивилното население, нападения на етническа или религиозна основа, нападения на училища и болници, както и отвличания и принудително разселване;
                        
                     
                           г)
                        
                        
                           набират или използват деца във въоръжения конфликт в Централноафриканската република в нарушение на приложимото международно право;
                        
                     
                           д)
                        
                        
                           оказват подкрепа на въоръжени групи или престъпни мрежи чрез незаконната експлоатация или търговия с природни ресурси във Централноафриканската република или от нея, включително диаманти, злато, видове от дивата флора и фауна, както и продукти от видове от дивата флора и фауна;
                        
                     
                           е)
                        
                        
                           препятстват предоставянето на хуманитарна помощ за Централноафриканската република или достъпа до нея, или разпределянето ѝ в Централноафриканската република;
                        
                     
                           ж)
                        
                        
                           участват в планирането, ръководенето, подпомагането или извършването на нападения срещу мисии на Организацията на обединените нации или международни части в областта на сигурността, включително MINUSCA, мисиите на Съюза и френските операции, които им оказват подкрепа;
                        
                     
                           з)
                        
                        
                           ръководят посочено от Комитета по санкциите образувание или които са оказвали подкрепа или са действали в полза, от името или под ръководството на посочено от Комитета по санкциите лице, образувание или орган, или образувание, притежавано или контролирано от посочено лице, образувание или орган.“
                        
                     
         Член 2
   Настоящият регламент влиза в сила в деня след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Люксембург на 11 април 2016 година.
      
         
            За Съвета
         
         
            Председател
         
         M.H.P. VAN DAM
      
   
   
      (1)  ОВ L 352, 24.12.2013 г., стр. 51.
   
      (2)  Регламент (ЕС) № 224/2014 на Съвета от 10 март 2014 г. относно ограничителни мерки с оглед на положението в Централноафриканската република (ОВ L 70, 11.3.2014 г., стр. 1).
   
      (3)  Решение (ОВППС) 2016/564 на Съвета от 11 април 2016 г. за изменение на Решение 2013/798/ОВППС относно ограничителни мерки срещу Централноафриканската република (ОВ L 96, 12.4.2016 г., стр. 38).